ભાજપવાળા પણ આ બધું જોઈને ખુશ હતા ને હાર્દિક પટેલની હવા નીકળી ગઈ એમ માનીને હરખાતા હતા ત્યાં અચાનક જ પવન બદલાયો છે. છેલ્લા કેટલાક દિવસથી અચાનક જ હાર્દિક પટેલને સમર્થન મળવાની શરૂઆત થઈ ને નાનાં નાના ગામડાંમાં લોકોએ હાર્દિક પટેલના સમર્થનમાં રામધૂન કરવાની ને ભાજપને ભાંડવાની શરૂઆત કરી. ગુજરાતમાં પાટીદારોની બે સૌથી મોટી ધાર્મિક સંસ્થા ઉંઝાની ઉમિયા માતા સંસ્થાન અને ખોડલધામે હાર્દિક પટેલને ખુલ્લેઆમ સમર્થન આપ્યું.આ બંને સંસ્થાઓ ભાજપ સામે પડવાની હિંમત બતાવે તેનો અર્થ એ થાય કે પાટીદાર સમાજમાં ફરી એક વાર અંદરખાને હાર્દિકની તરફેણમાં સહાનુભૂતિનું મોજું પેદા થઈ ગયું છે. પાટીદારોએ અંદરખાને દબાણ શરૂ કર્યું તેમાં આ બંને ધાર્મિક સંસ્થાઓના કારભારીઓએ હાર્દિકને ટેકો આપવો પડ્યો છે એ દેખીતું છે. બાકી હાર્દિક તો અગિયાર દાડાથી ઉપવાસ પર બેઠેલો છે ને બે મહિના પહેલાં તેણે ઉપવાસ કરવાનું એલાન કરેલું. તેની વાત સ્પષ્ટ હતી ને તેના મુદ્દા પણ સ્પષ્ટ હતા તો પાટીદાર આગેવાનોને પહેલાં હાર્દિક સાચો છે એ બ્રહ્મજ્ઞાન કેમ નહોતું થયું ?